Universiti Fudan

Universiti Fudan (Cina Ringkas: 复旦大学; Cina Tradisional: 復旦大學; pinyin: Fùdàn Dàxué) ialah sebuah universiti awam penyelidikan di Shanghai, China. Universiti ini ialah salah satu daripada universiti-universiti dalam Liga C9 dan disifatkan sebagai salah satu universiti yang paling berprestij di negara. Universiti ini ditubuhkan pada 1905, ketika akhir zaman Dinasti Qing. Universiti ini ialah universiti pertama yang ditubuhkan secara sepenuhnya oleh rakyat China.

 Sejarah 
Unversiti Fudan ditubuhkan pada 1905 sebagai Sekolah Awam Fudan oleh Ma Xiangbo yang bersara dari Universiti Aurora. Perkataan Fudan bermaksud "cahaya kayangan yang bersinar setiap hari," dan dipilih berdasarkan cadangan oleh Yu Youren daripada karya klasik Konfusius, Shangshu Dazhuan. Moto universiti ini pula diambil sebagai petikan daripada kitab utama Konfusius, Lúnyǔ, dan diiktiraf pada 1915.

Pada 1917, sekolah ini dinaik taraf menjadi Universiti Swasta Fudan, dan memiliki sekolah menengah dan sekolah persediaan. Li Denghui menjadi presiden pertama universiti.

Ketika Gerakan 4 Mei pada 1919, para pelajar universiti ini menjadi salah satu perintis Gerakan Pelajar Shanghai. Li Denghui memberi ruang kepada para pelajar yang menyertai kegiatan politik pada masa itu untuk memasuki universitinya. Gerakan ini juga diselia dan diberi perhatian oleh Sun Yat-sen.

Pada 1937, ketika serangan Jepun di China, Universiti Fudan terpaksa dipindahkan ke Jiangxi. Setelah pihak tentera Jepun tiba di Jiangxi, universiti ini dipindahkan sekali lagi ke Chongqing. Pada 1941, universiti ini dijadikan sebagai universiti awam dan dinamakan sebagai Universiti Kebangsaan Fudan. Universiti ini dipindahkan semula ke Shanghai selepas Perang Dunia Kedua.

Selepas penubuhan Republik Rakyat China pada 1949, universiti ini hilang status "kebangsaan" dan menjadi Universiti Fudan, seiring dengan keputusan kerajaan pusat untuk menjadikan semua universiti di China sebagai universiti awam.

 Akademik 
Presiden terkini universiti ini ialah Xu Ningsheng manakala Setiausaha Parti universiti ialah Jiao Yang. Universiti Fudan memiliki lebih daripada 45,000 orang pelajar, serta kira-kira 3,000 orang pelajar asing. Universiti ini ialah sebahagian daripada Universitas 21, sebuah kumpulan universiti penyelidikan antarabangsa.

Universiti Fudan ialah salah satu universiti terawal China yang mengambil pelajar asing, yakni sejak 1950-an. Program pelajar antarabangsa terdiri daripada program ijazah dan bukan ijazah.

Universiti Fudan mempunyai hubungan terus dengan enam buah hospital seperti Hospital Zhongshan dan Huashan, serta hubungan tidak terus dengan beberapa lagi buah hospital.

 Kemasukan 
Program prasiswazah Universiti Fudan disidatkan sebagai amat selektif. Para calon peperiksaan awam China, Gaokao hanya memiliki peluang 0.2% untuk memasuki universiti ini. Universiti Fudan, bersama Universiti Tsinghua dan Peking, secara lazim ialah tiga universiti yang paling sukar untuk dimasuki di China.

 Kedudukan senarai 
Pada carta senarai universiti QS terkini pada 2020, Universiti Fudan mendapat tempat ketiga di China dan tempat ke-40 di dunia. Pihak ARWU pada 2016 meletakkan Universiti Fudan di tempat ke-101–150 di peringkat antarabangsa.

 Kampus 
Universiti Fudan memiliki empat buah kampus, yakni kampus Handan, Fenglin, Jiangwan dan Zhangjiang. Kesemua kampus terletak di bandar Shanghai. 

Kampus Handan ialah kampus utama universiti dan terletak di daerah Yangpu, Shanghai. Kampus Handan sudah wujud sejak awal abad ke-20. Kampus Zhangjiang, kampus terbaharu universiti terletak hampir dengan kampus Handan. Kampus Fenglin terletak di daerah Xuhui dan merupakan kampus perubatan Universiti Fudan, dan pada asalnya ialah Universiti Perubatan Shanghai. Kampus Jiangwan pula terletak di Zhangjiang Hi-Tech Park, daerah Pudong.

 Rujukan 

 Pautan luar 



Kategori:Universiti Fudan
Kategori:Universiti dan kolej di Shanghai
Kategori:Liga C9